Tiwriqin aṭas, ifassen yuran mačči yiwen, mxalafen. Taḥkayt, mačči yiwet. D aman n wasif, yal iɣzer la yesmiri... kra ttraḥent d aṭṭan n tatut, kra ɣmant s yiniten n usmekti, kra zgant d amnaṛ gar tmezwura d tneggura... Tid yessawalen i tatut, d tiwriqin n umuḍin i dyeddan di tezmamt tawraɣt, d tidak i yeččuren d aqraḥ d yideddicen inedfen, d tidak i icuban aman d-yenneflen seg yiɣzer yettkuffuten, bab-nsent yebɣa ad yettu akken ad yili d netta, mačči akken bɣan wiyaḍ; yebɣa ad yili d iman-is mačči akken tebɣa tmetti i ikerrfen s leɛwayed, i ikebblen afriwen i umdan. Llant tid yessawalen i tkatut, ddant-d di tezmamt taqehwit, tigi d tiwriqin n umejjay iɣef tesberber temẓi-s am buberrak, netta yeckenṭeḍ deg-s, nettat tugi ad as-tserreḥ, yettumerret aṭas. Kkses-d amek ur as-semman di taddart-is, kkses-d taqsiḍt ur d-snulfan ladɣa ɣef yemma-s i t-id-yesɛan ur tezwiǧ. Timetti, ur tecfiɛ yemma-s ɣef leɣlaḍ, imi ula di tmettant-is, ur as-gin aẓekka am netta am wiyaḍ. Ma d netta, rrant-tt-id tɣemmar n ccfawat i d-yeslulen deg-s aṭṭan ur nesɛi ddwa, aṭṭan i t-yettawin ar yizri i asyesxerben tudert-is. Llant daɣ, tewriqin tilleliyin, i yura ufus n Ṭawes tameddakkelt n umuḍin, tinna i t-iḥemmlen, tettawi-as-tent mi ara terzu fell-as. tjammaɛ-itent Ṭawes tafremlit i yuɣalen tettaṭṭaf-itent-id mi tt-tessen. Tiwriqin-a, ttawint-d ɣef wamek d-trezzu fell-as ladɣa sdat n bučamr-nni i d-tettaf dinna; tessaram ad as-d-tuɣal tkatut i as-iruḥen segmi t-wwten yincenga n talsa. Deg-sent iḥulfan n tayri zeddigen d ccfawat icebḥen n wasmi d-mlalen, degsent asirem i yessettuyen aqraḥ n yilleḍ i tmuɣli yessaramen ad ffint timmas mi ara ɛennent.